google/wiki40b huggingface dataset:
Lawrencium

Historie

Lawrencium ble fremstilt for første gang 14. februar 1961 av Albert Ghiorso, Torbjørn Sikkeland, Almon Larsh og Robert M Latimer ved Berkeley Radiation Laboratory, som hører til Berkeley-universitetet i California, USA. Metoden som ble brukt var å la en prøve med 3 milligram av 3 forskjellige californium-isotoper bli bombardert av bor-ioner i partikkelakseleratoren (HILAC) (Heavy Ion Linear Accelerator). Resultatet var ²⁵⁷Lr med halveringstid på 4,2 sekunder. 
Før oppdagelsen i 1961 ble offisielt godkjent, hadde stoffet et midlertidig navn; Unniltrium med kjemisk symbol Unt. Unniltrium er en kvasi-latinisering av tallene en-null-tre med endelsen -um. Lawrencium har også vært kalt eka-lutetium.
Tidligere hadde Lawrencium det kjemiske symbolet Lw, men det ble endret i 1963 til Lr og offisielt anerkjent av International Union of Pure and Applied Chemistry (IUPAC) i 1997.
Stoffet er oppkalt etter Ernest O. Lawrence, oppfinneren av syklotronen.

Egenskaper

Lawrencium er et kortlivet transurant metall som tilhører aktinoidene. Det er antatt å være sølvhvitt eller metallgrått av utseende. Lawrencium har aldri vært fremstilt i tilstrekkelige mengder til å fastslå kjemiske og fysiske egenskaper.

Isotoper

Lawrencium har ingen stabile isotoper. Hittil er 16 isotoper kjent, og de mest stabile er ²⁶⁴Lr og ²⁶⁵Lr med halveringstid 10 timer, ²⁶³Lr med halveringstid 5,56 timer, ²⁶²Lr med halveringstid 2,78 timer, og ²⁶⁶Lr med halveringstid 1,11 timer. Alle de resterende isotopene har halveringstider kortere enn 1 time, og de fleste kortere enn 1 minutt. De fleste kjente lawrencium-isotopene kan nedbrytes ved spontan kjernespalting (fisjon).
CAS-nummer: 22537-19-5

Forekomst

Lawrencium finnes ikke naturlig, men blir fremstilt i laboratorier.

Anvendelse

Lawrencium har per i dag ingen anvendelse, bortsett fra i forskningssammenheng.
Bjørn Christophersen

Utmerkelser

Christophersen ble utnevnt til kommandør med stjerne av St. Olavs Orden.
André Marie Constant Duméril

Bakgrunn

Hans foreldre var Charles Duméril (1733–1823) og Rosalie Duval (1736–1829); de hadde i alt åtter barn. Constant studerte medisin ved Sorbonne i Paris og ble senere prosektor ved sitt medisinske fakultet. I studietiden ble han venn med blant andre Pierre Fidèle Bretonneau.

Akademisk karriere

Etter å ha tatt doktorgraden i 1803 om rundmunnene, Dissertation sur la famille des poissons cyclostomes: pour démontrer leurs rapports avec les animaux sans vertèbres ; suivie d'un mémoire sur l'anatomie des lamproies og habilitert seg i 1812 med arbeidet Concours pour la chaire de professeur adjoint de zoologie. Dissertation sur les poissons qui se rapprochent le plus des animaux sans vertèbres, ble Duméril utnevnt til professor i anatomi og fysiologi ved École de médecine, og i 1818 professor i patologi.
I 1803 fratrådte Bernard Germain Lacépède som leder for iktyologi og herpetologi ved Muséum national d’histoire naturelle. Georges Cuvier nominerte derpå Duméril, som imidlertid bare ønsket å overta funksjonen midlertidig. Det var først da Lacépède døde i 1825 at Deuméril overtok stillingen fast. Sammen med sin assistent Gabriel Bibron offentliggjorde han verket Erpétologie générale. Bibron døde under arbeidet med verket i 1848.
Deuméril giftet seg i 1806 med Alphonsine Delaroche (1778–1852), en søster av François Étienne Delaroche (1781–1813) og datter av Genève-legen Daniel Delaroche (1743–1812). Dette var hennes annet ekteskap, etter at hennes første ektemann Jean Honoré kalt Horace Say (1771–1799), døde under Napoleons egyptiske felttog.
I 1857 trakk den da 83 år gamle Duméril fra sine forskjellige stillinger og viet seg privatlivet. Hans sønn Auguste Henri André Duméril ble hans etterfølger som professor i herpetologi og iktyologi ved museet. 
Han døde som 86-åring den 14. august 1860 i Paris.
Han begrunnet i 1806 stammen brachiopoda i den zoologiske systematikk. Duméril var førstemann til å beskrive 256 arter av reptilier.
Krokstrand

Krokstrand er den nordligste grenda i Dunderlandsdalen, ved foten til Saltfjellet, 60 km nord for Mo i Rana i Rana kommune på Helgeland i Nordland. E6 passerer gjennom stedet. Grenda er oppkalt av stedsnavnet Kroken, der Ranelva flyter i form av en elvekrok, 5 km sør for møtet mellom Ranelva og Virvasselva. Over denne elvekroken, 18 km sør for Polarsirkelen, går det en bro langs E6 hvor oppstigningen til Saltfjellet innledes.
Stedet har et vertshus − Krokstrand Kafé og overnatting − en souvenir-butikk, og Krokstrand Camping med motell,  en campingplass med hytter, lekeplass med trampoline og 12 minigolf-baner.
Krokstrand er også utgangspunktet for turer, arrangert av Rana turistforening, til Saltfjellet-Svartisen nasjonalpark.
Krokstrand har den største furu-skogen i Nord-Rana. På 1800-tallet var skogen enda større; mye furu ble, fra 1865 eller tidligere, hogd av lokale bønder og brukt til å fremstille tjære.
I tillegg til turisme, består grendens næringsgrunnlag av jordbruk.

Historie

Krokstranda ble ryddet for gårdsdrift i 1760 av en bonde fra Sør-Rana. Etter at to kyr ble drept av bjørn, forlot han gården. I slutten av 1760-årene ble området deretter ryddet på nytt, 1 km lengre nord. Den eldste bevarte bygningen ble sett av Ole Tobias Olsen allerede i 1834, og ble beskrevet av ham som «svært gammel». Den nest eldste bevarte bygningen ble oppført i 1858.
I 1803 var det fire gårdsbruk i grenda, som årlig avlet 3 – 8 tonn korn og kunne fø 18 buskap. I tillegg til å produsere tjære, var det i 1865 også reindrift på gården. En seter eksisterte mellom 1870 og 1893, og i 1870-årene fantes det en landhandel som hovedsakelig solgte varer til Skonseng. Gården eide også en tid et naust, «Krokstrand-naustet», i Moholmen i Mo i Rana. En kvern er også bevart. Herberget på gården ble senere flyttet til dagens overnattingssted.
I 1888 ble gården solgt til staten. Etter å ha blitt oppdelt, kom den i 1917 igjen på private hender.
Hans Petter Hansens beste

Hans Petter Hansens beste er et samlealbum med Hans Petter Hansen, utgitt i 1978.
Foros

Foros (ukrainsk, og russisk: Форо́с, krimtatarisk: Foros) er en småby og populært feriested på Krim i Ukraina. Den ligger nær Krimhalvøyas sørligste punkt.
Stedet ble grunnlagt av greske handelsfolkl i middelalderen. Det ble populært blant russerne etter at en russisk «tekonge», Aleksandr Kuznetsov, sent på 1800-tallet bygde seg et palass ved stranden her. Det var Kuznetsov som lot bygge byens fremste landemerke, Oppstandelseskirken. Dette er en arkitektonisk ekstravagans med fem kupler, beliggende på en 400 meter høy klippe over byen.
Sovjetlederne hadde en rekke statsdatsjaer bygd i området. I 1991 ble Mikhail Gorbatsjov holdt i husarrest her under augustkuppet mot hans styre.
Lika-Senj

Byer og kommuner

Lika-Senj fylke er administrativt inndelt i 4 byer og 8 kommuner. Innbyggertall i følgende lister er fra folketellingen i 2001.
«Rygerdoktoren»

Rygerdoktoren er en ambulansebåt lagd i en vakuum-injisert karbonkompositt.
Båten er et utviklingsprosjekt mellom, L.Rødne & Sønner A/S, Brødrene Aa, og SND.
R. Kjeldsberg

R. Kjeldsberg er et konsern som driver med kaffebrenning og eiendom i Trondheim. Konsernets morselskap er R. Kjeldsberg AS, stiftet i 1994 og registrert i Enhetsregisteret siden 1995.

Historie

R. Kjeldsberg fører sin virksomhetshistorie tilbake til 1856, da Rasmus Flor Kjeldsberg åpnet en kolonialbutikk i Trondheim sentrum. Selskapet ble senere overtatt av hans sønn, Francis Kjeldsberg, og har siden gått i arv til nye generasjoner av Kjeldsberg-familien. Berit Kjeldsberg, som var konsernsjef frem til høsten 2011, tilhører femte generasjon direkte etterkommere etter Rasmus Flor Kjeldsberg. Siden 2011 ledes selskapet av Ole Petter Bjørseth.
Fra å være en enkelt kolonialbutikk utviklet R. Kjeldsberg seg til å bli en av landets største kolonialgrossister, og alltid med kaffebrenning som en viktig del av virksomheten. Selskapet importerte råvarer med omhu og fikk brent kaffe ved ulike kaffebrennerier i Trondheim. I 1960 ble de medeier i Kaffebrenneriet Probat, som i 1997 ble til Kjeldsberg Kaffebrenneri. Samme år ble grossistvirksomheten solgt til REMA 1000. Kaffe fra Kjeldsbergs brenneri på Nyhavna i Trondheim selges i dag i butikkene til REMA 1000 og Bunnpris.
Da grossistvirksomheten ble avviklet i 1997 satt R. Kjeldsberg med et stort antall eiendommer, og det var naturlig å utvikle driften innenfor nettopp eiendomsutvikling og eiendomsforvaltning. Kjeldsberg Eiendomsforvaltning AS (KEF) ble etablert som eget selskap i 1999. De forvalter i dag ca 400 000 m2 næringsareal og 1500 leiligheter i Trondheim og omegn. R.Kjeldsberg var en sentralt aktør i utviklingen av bydelen Nedre Elvehavn fra 1998, og er nå tungt involvert i utviklingen av Sluppen som en av Trondheims nye bydeler.
Marc-André ter Stegen

Barcelona

Den 19. mai 2014, ble Stegen annonsert som FC Barcelonas nye målvakt, etter at det ble klart at både Victor Valdés og José Manuel Pinto, ville forlate klubben. 22. mai 2014, signerte han en femårs kontrakt, i en overgang verdt ca. 12 millioner euro.
29. mai 2017 skrev han under på en ny kontrakt med Barcelona til 30. juni 2022.

Landslaget

Han ble tatt ut i Tysklands EM-tropp til EM i Frankrike 2016.
Han ble tatt ut i Tysklands tropp til FIFA Confederations Cup 2017 i Russland.
Han ble tatt ut i Tysklands tropp til VM i fotball 2018 i Russland.
Eldsberga

Eldsberga er et tettsted i Halmstad kommune i Hallands län i Halland i Sverige. I 2010 hadde tettstedet 720 innbyggere.
Yōsuke Kashiwagi

Japans herrelandslag

Yōsuke Kashiwagi spilte fire landskamper for Japans herrelandslag.
Akrobatisk gymnastikk under Verdenslekene 2013

Akrobatisk gymnastikk var en av øvelsene ved World Games 2013, og ble arrangert fra 28. til 31. juli 2013 i Del Pueblo Coliseum i Cali i Colombia.
Koldnålsradering

Koldnålsradering eller tørrnålsradering er en grafisk trykkteknikk der motivet preges inn i trykkplaten ved hjelp av spisse verktøy, såkalte koldnåler. Teknikken kjennetegnes på de myke, nesten lodne linjene.
Blant andre Rembrandt er kjent for sine koldnålsarbeider.

Framgangsmåte

Koldnåler er laget av herdet stål. Trykkplatene er oftest laget av sink, kobber eller pleksiglass.
Grafikeren tegner, skraverer eller skraper i trykkplaten. Koldnålen pløyer dermed opp platen og etterlater seg et grunt spor med litt røffe, raggete kanter på sidene. I forstørrelse ser det ut som en plogfure. På hver side av fordypningen blir det en grad (grat) eller kant.
Streket (tegningen) i koldnålsraderinger får dermed et loddent preg som er nokså forskjellig fra etsingens skarpe og rene strek. Trykkplaten utsettes for store påkjenninger ved trykking, og det lodne, sarte preget, ødelegges etterhvert (slitasje ved innfarging og under trykkingen). Koldnålsarbeider trykkes derfor i små opplag (antall).
Trykking av platen er som dyptrykk.
Skjult mønster

Handling

På vei til en fjelltur bestemmer Irene Cramer seg for å hoppe av toget mot fjellet, for å ta toget tilbake til Oslo. Ombord etterlater hun sin bagasje og sitt reisefølge, direktør Bjarne Berg-Meier, i uvisshet over hennes handling. Ombord på Oslo-toget møter hun psykologistudenten og vennen Jørgen Skei, en elev av den mer kjente psykologen Kai Bugge, som hun hadde sett fra motgående tog. Hun forteller den unge psykologistudenten om sine problemer med sin mor, og drømmer som gjør henne gal, og at hun trenger et sted å bo for å få fred med seg selv. Skei tilbyr henne å bo hos ham og hans venner; litteraturviter Kasper Klem, journalisten Egil Strømme og juristen Carl Martin Lyng, i deres hytte i Østmarka, kalt «Tilflukten», mot at hun blir husholder i hytta. Hun takker ja til tilbudet, og også til å bli analysert av Jørgen Skei for å komme ut av sine problemer. Men etter hvert blir dette mer enn den unge studenten kan håndtere. Derfor må læremesteren Kai Bugge rette opp skadene hans student har forårsaket.
Telewizja Polska

Barneproduksjoner

Utenfor Polen er Telewizja Polska spesielt kjent for barneproduksjoner av høy kvalitet. Telewizja Polska har også samarbeidet med kringkastingsselskaper i andre land om flere slike produksjoner.
Mørk materie

Mørk materie er en betegnelse innen astrofysikk for materie som ikke gir fra seg, eller reflekterer, nok elektromagnetisk stråling til å kunne oppdages direkte. I hovedsak refererer betegnelsen mørk materie til den hittil ikke identifiserte materiekomponenten som utgjør mesteparten av massen i universet. Tilstedeværelsen av materien kan utledes av dens gravitasjonelle effekt på synlig materie og på lys.

Observasjonelt bevis

Mørk materie ble oppdaget av Jan Oort i 1932 da han studerte omløpshastigheten til stjerner i Melkeveien og fant at den synlige massen i galaksen ikke er tilstrekkelig til at stjernene er gravitasjonelt bundet til galaksen. En uavhengig oppdagelse av mørk materie ble gjort av Fritz Zwicky i 1933 da han observerte galaksene i Comahopen og fant at den synlige massen ikke var tilstrekkelig til å forklare at hopen var gravitasjonelt bundet. Den tredje viktige observasjonen av mørk materie gjorde Vera Rubin på 1960- og 1970-tallet da hun studerte rotasjonshastigheten til galakser utenfor melkeveien, og i likhet med Oort fant at rotasjonshastigheten var for stor til at gravitasjonen til den synlige materien kunne holde galaksene sammen.
Mørk materie er også observert gjennom gravitasjonslinsing som gjør det mulig å observere massefordelingen i universet uavhengig av elektromagnetisk vekselvirkning. Gravitasjonslinsing har vist at galaksehoper inneholder betydelig mer masse enn det som er synlig i form av stjerner og gass. Galaksehopen Bullet Cluster regnes som et av de sterkeste bevisene på at mørk materie er en realitet. Dette er et system som består av to galaksehoper som har kollidert. Gravitasjonslinsing viser at mesteparten av massen i systemet er separert fra mesteparten av den synlige materien.

Egenskaper

Sammensetningen av mørk materie er ikke kjent, men det finnes mange teorier om dets sammensetning.
Den mørke materiens totale masse i universet er av en betraktelig større andel enn den del som er beskrevet av standardmodellen (den «synlig» delen). Det er anslått at den synlige delen står for omtrent fem prosent av den totale energitettheten i universet. Omtrent 25% skal være mørk materie, mens de gjenstående 70% blir kalt for «mørk energi», et enda større mysterium innen vitenskapen.

Andre innvirkninger

Mørk materie er i teorien det som bidrar med den gravitasjonskraften som mangler for å holde sammen en galakse og er det som holder dem i balanse. det er også trodd at under en kollisjon mellom to galakser er det gravitasjonen fra mørk materie som samler materien igjen og bestemmer hvilken type (utseende) galakse det blir.
Lokalvalg

Lokalvalg eller regionalvalg er valg som skjer på et lavere administrativt nivå enn nasjonalt. Politisk myndighet det velges til, administrativt nivå og valgsystem varierer avhengig av hvilken stat det gjelder. I føderale stater vil vanligvis lokale valg være av større betydning enn i enhetsstater der den politiske makten er mer sentralisert.

Europa

En stats administrative inndeling kan gjøre at lokalvalg har stor eller liten betydning. I Sveits har kommunene betydelig selvstyre, og tidligere hadde Sveits ca. 3000 kommuner, de minste med bare 20-30 innbyggere, fordelt på 23 kantoner.
Ved lokalvalget i Ukraina i 2015 var det 132 partier velgerne kunne stemme på. Bare 12% av velgerne sa at de forstod valgsystemet, og oppslutningen ved valget var under 50%. Likevel ble lokalvalget sett på som svært viktig fordi det befestet maktforholdet mellom blokkene i landet.
I Storbritannia brukes forskjellige valgordninger i forskjellige regioner. I England og Wales brukes flertallsvalg av typen «first past the post». I Nord-Irland og Skottland brukes single transferable vote. Til ordførervalg i London og andre byer med direkte ordførervalg brukes en form for instant-runoff vote med bare to runder som britene kaller «supplementary vote».
I Sverige avholdes lokalvalg samtidig med riksvalg, noe som ser ut til å gi høyere valgoppslutning, men lavere bevissthet rundt lokal- og regionalvalget. I England og Tyskland avholdes valget på forskjellige dager i forskjellige regioner, mens Norge har alle lokalvalg på samme dag.

I Norge

Lokalvalgene i Norge består av to valg. Det første valget er kommunevalget hvor man velger kommunestyrerepresentanter. Det andre valget er fylkestingsvalget, hvor man velger representanter til fylkestinget. I Oslo kommunestyret og fylkestinget samme forsamling, og der velger man i lokalvalget også representanter direkte til bydelsutvalg.
Norske borgere, som er eller har vært folkeregistrert i Norge og ikke har mistet stemmeretten if. grunnlovens §53 har stemmerett. Det samme gjelder utenlandske statsborgere som har bodd i Norge de siste 3 årene, samt statsborgere i andre Nordiske land som har vært bosatt i Norge senest 30. juni i valgåret.
Alle registrerte norske politiske partier, eller grupperinger som har samlet 500 underskrifter i fylket eller minst 2% av de stemmeberettigede i en kommune, kan stille valgliste i landets kommuner og fylkeskommuner. Valglisten må leveres før kl 12. den 31. mars i valgåret.

Andre land

New Zealand velger lokale politiske- og helse-myndigheter for tre år. Valgene gjøres blant annet med stemmesedler sent via post.
Namibia har regionalvalg der de stemmer på personer og lokalvalg der de stemmer på partier. Registrerte velgere som har bodd i en kommune i ett år kan stemme.
Fiji hadde sitt siste lokalvalg 22. oktober 2005, bortsett fra i Suva der et dødsfall førte til at valget ble utsatt til 12. november. Fiji har (pr. 2015) ingen umiddelbare planer om nytt lokalvalg.
Coenaletidae

Utseende

Avlange, noe brede, lite hårete spretthaler. Antennene er nokså korte og fire-leddete. Hodet er bredere enn langt. Springgaffelen er ganske liten.

Levevis

De to artene lever sammen med eremittkreps i fjæra.

Utbredelse

Det er beskrevet én art fra Karibia og én fra Ny-Guinea.
Tore Foss

Virke

Etter examen artium 1919 studerte han til cand.jur. 1924 og ble sakfører.  
Han var ved Chat Noir i 1925, sang i Three black cat singers med Einar Rose og Steinar Jøraandstad og spilte inn ti plater også som pianist 1928–32, og filmdebuterte i 1930.  
Foss var ved Nationaltheatret 1934–38, Centralteatret 1948–51 og Folketeatret 1957–59.  Han var sjef for Det Nye Teater i 1947-49 og senere fast på scenen.  Ellers var han en mye brukt oppleser i NRK radio og med i Radioteatret.

Familie

Han var sønn av  Johan Ejnar Voss (1868–1948) og Anna Elisabeth Myhr (1872–1957), så teatermenneskene Olav Voss og Torolf Voss var dermed hans onkler.
Strontiumnitrat

Fremstilling

Strontiumnitrat blir typisk produsert ved reaksjonen mellom salpetersyre og strontiumkarbonat.

Bruksområder

Som mange andre strontiumsalter, blir strontiumnitrat brukt for å fremstille kraftige røde flammer i fyrverkeri og i nødbluss. Hovedfordelen strontiumnitrat har overfor andre salter er det faktumet at det er et oksiderende stoff. Dette gir to bruksområder innen pyroteknikk.
Løsninger med Sr(NO₃)₂ reagerer med svovelsyre ved å bunnfelle SrSO₄, en av ingrediensene til fosfor strontiumsulfid.

Helserisiko

Hvis strontiumnitrat blir oppvarmet til punktet for selvødeleggelse så vil det produsere strontium oksid og vil avgi den giftige gassen nitrogendioksid.
Stongfjorden

Stongfjorden er en fjord i Askvoll kommune i Sogn og Fjordane.  Den er 9 kilometer lang, og går nordøstover fra Råneset på Stavenesodden inn til bygda Stongfjorden. Sidefjorden Eidsfjorden går inn på sørsiden av fjorden.
Det ligger mindre bygder og gårder hele veien langs fjordsidene. På sørsida ligger Folvåg, Størdal og Stavsnes, og på nordsida Mjåset, Stubseid, Yndestad og Stong. 
Fylkesvei 363 går langs nordsida av fjorden, mens riksvei 609 går langs sørsida.
Ion Covaci

Æresbevisninger

En landsomfattende boksekonkurranse for både juniorer og seniorer ble oppnevnt etter ham noen år etter at han døde og ble holdt til 1994.
Borbo

Utseende

Middelsstore (vingespenn 30-40 millimeter), nokså kraftige, litt smalvingede smygere. På farge er de enten ensfarget brune, eller vingene har små, lyse flekker.

Levevis

Larvene lever på gress eller andre enfrøbladete planter.
Noen Borbo-arter kan gjøre skade på sukkerrør, og kan også leve på andre matplanter som mais og hirse.

Utbredelse

De fleste av artene lever i Afrika, men det finnes én art i Europa og noen i Asia.
Elektromagnetisk absorpsjon

Absorpsjon av lys eller annen elektromagnetisk stråling er et fenomen der noe eller all strålingsenergi omformes til en annen energiform, for eksempel varme ved interaksjon med materie. Et fullkomment svart legeme absorberer alt lys. I dagliglivet kan dette observeres ved at asfalt og andre svarte overflater kan få meget høy temperatur når solen skinner.
Absorpsjon forklares ved at energien til fotoner tas opp av materie, typisk elektronene i stoffets atomer. Dermed transformeres strålingsenergi til indre energi i absorberen, for eksempel termisk energi. Reduksjonen i intensiteten til en lysstråle som forplanter seg gjennom et medium ved absorpsjon kalles ofte demping.
For de fleste stoffer vil noe av den elektromagnetiske strålingen absorberes, mens andre deler blir reflektert, ofte er dette avhengig av bølgelengden. For et sort legeme absorberes all stråling, se illustrasjonen. For et legeme som det menneskelige synet oppfatter som grønt reflekteres fotonene som har en bølgelengde på rundt 520–570 nm, mens resten absorberes.

Fenomenet absorpsjon

Lys og andre elektromagnetiske bølger, kan bare spre seg gjennom vakuum uten å tape energi. I alle andre stoffer hvor lys kan forplante seg vil intensiteten svekkes, enten ved absorpsjon eller spredning.Absorpsjon av lys i et medium, for eksempel en væske eller gass, fører til at mediets energi øker, for eksempel i form av termisk energi.
Absorpsjon skjer ved at energien til et foton tas opp av materie, typisk elektronene i atomene stoffet består av. Dermed transformeres strålingsenergi til indre energi i absorberen, for eksempel termisk energi. Energien som tas opp kan brer seg som varme i stoffet. Graden av svekkelse av lysets intensitet ved absorpsjon er avhengig av lysets bølgelengde. Ofte vil en del av lysspektrumet bli mye sterkere absorbert enn andre deler, noe som kalles selektiv absorpsjon. Områdene i spektret som er absorbert kalles for absorpsjonsbånd eller -linjer.
Spredning vil si at lyset absorberes i stoffet, men at denne energien straks sendes ut som ny energi i form av lys fra stoffets atomer.
Reduksjonen i intensiteten til en lysstråle som forplanter seg gjennom et medium ved absorpsjon av bare en del av lysets fotoner, kalles ofte dempning. Vanligvis er absorpsjonen av stråling ikke avhengig av dets intensiteten (lineær absorpsjon), selv om det under visse forhold (vanligvis i optikk) endrer mediets gjennomsiktigheten avhengig av intensiteten av bølger som går gjennom og metnings absorpsjon (eller ikke-lineær absorpsjon) oppstår.

Måling av absorpsjon

Absorbansen til et stoff kvantifiserer hvor mye av det innfallende lyset som blir absorbert av det (i stedet for å bli reflektert eller brutt). Dette kan være relatert til andre egenskaper til stoffet gjennom Beer–Lambert-loven.
Nøyaktige målinger av absorbansen ved mange bølgelengder gir mulighet for identifisering av et stoff via absorptionsspektroskopi. Dette gjøres ved at en prøve blir opplyst fra den ene siden, og intensiteten av lyset som går ut av prøven i alle retninger måles. Noen eksempler på absorpsjon er UV/VIS-spektroskopi, infrarød spektroskopi og røntgenabsorpsjonsspektroskopi.